《题安流亭》
宋代·卫博

剑潭百尺深，中有神物蟠。
东注骈山脚，凿凿穿巑屼。
广拟一苇航，声战两耳寒。
异哉黄头郎，放棹随飞湍。
势若从天来，千仞转一圜。
百里不及眴，孰与岭道难。
长篙信敏手，岸石如剑攒。
江头惮瘏痡，谁不谋所安。
嗟嗟彼征夫，遭时弃师干。
不裹马革中，来葬鱼腹间。
壮士等死耳，此命良辛酸。
仆夫第知免，笑言杂悲欢。
宁知利羞涂，倚伏如毫端。
岂无跛男子，不救为可叹。
晏安有鸩毒，怀哉宜鉴观。

作者简介：济南历城人。善属文，尝参戎幕。孝宗乾道中为枢密院编修官，旋致仕。有《定庵类稿》。